সিরিয়ায় হত্যাযজ্ঞ ও সরকারবিরোধী আন্দোলন : গণতন্ত্রের দাবিতে আরব বিশ্বে ছড়িয়ে পড়া বিক্ষোভের ধাক্কায় একে একে তিউনিসিয়া ও মিসরে সরকারের পতন ঘটে। কিন্তু এ ধরনের বিক্ষোভ সিরিয়া ও ইয়েমেনে সমানভাবে কাজ করেনি। সামাজিক বিভাজন, উপজাতীয় কোন্দল ও উপদলীয় ঘাত-প্রতিঘাতের নানা সমীকরণের মধ্য দিয়ে সিরিয়ার প্রেসিডেন্ট বাশার আল-আসাদ ও ইয়েমেনের আলী আবদুল্লাহ সালেহ এখনো ক্ষমতা আঁকড়ে থাকতে পারছেন। তবে ইয়েমেনের সালেহ এরই মধ্যে শর্তসাপেক্ষে আগামী নভেম্বরে ক্ষমতা থেকে সরে দাঁড়ানোর ঘোষণা দিয়েছেন। অবশ্য তিনি সরে গেলে দেশটির রাজনৈতিক পরিস্থিতি কী দাঁড়াবে, তা এখনো অস্পষ্ট। এদিকে আসাদ সরকারও কোনোমতে ক্ষমতায় টিকে আছে। সিরিয়ায় আন্দোলনরত বিক্ষোভকারীদের ওপর সরকার অনুগত সেনা এবং নিরাপত্তারক্ষীদের ব্যাপক দমন নিপীড়ন চলছে। ১৫ মার্চ ২০১১ দেশটিতে গণতন্ত্রের দাবিতে সরকারবিরোধী আন্দোলন শুরু হওয়ার পর থেকে এ পর্যন্ত কয়েক হাজার লোক নিহত হয়। ৩ আগস্ট সিরিয়ায় সরকারবিরোধী আন্দোলনকারীদের ওপর সরকারের দমন-পীড়নের কঠোর নিন্দা জানায় নিরাপত্তা পরিষদ।